**Broj: 711-I-728-P-345-18/19-07-12**

Zagreb, 14. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnika Anđelka Topoloveca,** **općinskog načelnika Općine Radoboj,** na 43. sjednici, održanoj 14. ožujka 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Anđelka Topolovca,** **općinskog načelnika Općine Radoboj, neće se pokrenuti, s obzirom da navodi iz zaprimljene prijave ne upućuju na moguću povredu odredbi ZSSI-a počinjenu od strane navedenog dužnosnika i budući da iz prikupljenih podataka i dokumentacije ne proizlazi da je dužnosnik povodom donošenja Odluke Općinskog vijeća Općine Radoboj o izmjenama i dopunama Odluke o mjerilima za financiranje javnih potreba u djelatnosti predškolskog odgoja povrijedio odredbe ZSSI-a, niti načela obnašanja javnih dužnosti.**

Obrazloženje

Povjerenstvo je 5. studenog 2018.g. zaprimilo neanonimnu prijavu mogućeg sukoba interesa podnesenu protiv dužnosnika Anđelka Topoloveca, općinskog načelnika Općine Radoboj, koja je zaprimljena u knjizi ulazne pošte Povjerenstva pod brojem: 711-U-3127-P-345/18-01-5, povodom koje se vodi predmet broj P-345/18.

U prijavi podnositelj u bitnom navodi da 2017., prilikom upisa djeteta u dječji vrtić, na području Općine Radoboj nije bilo niti jednog dječjeg vrtića, slijedom čega je dijete upisao u privatni dječji vrtić u Krapini te mu je općina odobrila sufinanciranje ekonomske cijene redovitog programa predškolske ustanove. Nadalje navodi da se početkom 2018. na području Općine Radoboj otvorio dječji vrtić, no privatni, a ne u vlasništvu Općine, a da je početkom 2018. dobio obavijest da mu Općina Radoboj više ne želi sufinancirati ekonomsku cijenu dječjeg vrtića, već da dijete mora preseliti u vrtić na području Općine Radoboj. Smatra da se u konkretnoj situaciji radi o pogodovanju Općine Radoboj interesima privatnog investitora.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 5. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Anđelko Topolovec na temelju obnašanja dužnosti općinskog načelnika Općine Radoboj obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Anđelko Topolovec obnaša dužnost općinskog načelnika Općine Radoboj u svom drugom mandatu, i to od 26. svibnja 2017., dok je u ranijem mandatu obnašao dužnost od 31. svibnja 2013. do 25. svibnja 2017. g.

Povjerenstvo je od Općine Radoboj zatražilo očitovanje o pojedinostima sufinanciranja redovitog programa predškolskog odgoja u dječjim vrtićima za djecu koja imaju prebivalište na području Općine Radoboj i ujedno pohađaju vrtić ondje, a posebice, ukoliko Općina Radoboj sufinancira redoviti program predškolskog odgoja u dječjim vrtićima za djecu koja imaju prebivalište na području Općine Radoboj i ujedno pohađaju vrtić ondje, u kojem je to iznosu, na temelju koje odluke i tko takvu odluku donosi; sufinancira li se redoviti program predškolskog odgoja za djecu koja imaju prebivalište u Općini Radoboj, ali pohađaju dječje vrtiće koji se nalaze na području drugih općina i gradova, te ukoliko se sufinancira, u kojem iznosu, na temelju koje odluke i tko takvu odluku donosi. Isto tako, zatražen je podatak o tome postoji li razlika u iznosima sufinanciranja redovitog programa predškolskog odgoja za dječje vrtiće čiji su osnivači fizičke ili druge pravne osobe i dječjih vrtića čiji su osnivači jedinice lokalne samouprave, a posebno ukoliko je Općina Radoboj jedan od osnivača.

Općina Radoboj dostavila je očitovanje od 11. siječnja 2019. u kojem se navodi da Općina Radoboj sufinancira redovan program dječjih vrtića za djecu s prebivalištem na području Općine Radoboj koja pohađaju dječji vrtić na području Općine Radoboj temeljem Odluke o izmjenama i dopunama Odluke o mjerilima za financiranje javnih potreba u djelatnosti predškolskog odgoja koju je donijelo Općinsko vijeće Općine Radoboj na svojoj sjednici održanoj 12. veljače 2018. g. U očitovanju se navodi da je na području Općine otvoren Dječji vrtić „Škrinjica“ te je s njim Općina Radoboj sukladno čl. 6. Odluke o mjerilima za financiranje javnih potreba u djelatnosti predškolskog odgoja sklopila sporazum o visini ekonomske cijene redovnog programa koja iznosi 1.900,00 kuna, kao i o uvjetima i načinu sufinanciranja iste. Zaključak o sufinanciranju ekonomske cijene redovitog programa predmetnog vrtića donijelo je Općinsko vijeće Općine Radoboj na sjednici 8. prosinca 2017.

Sukladno odredbi članka 5. Odluke o mjerilima za financiranje javnih potreba u djelatnosti predškolskog odgoja (Službeni glasnik Krapinsko-zagorske županije), koju je donijelo Općinsko vijeće Općine Radoboj na svojoj sjednici 20. ožujka 2015., Općina osigurava novčana sredstva u visini 50% ekonomske cijene redovitog programa predškolske ustanove, kojoj je osnivač druga jedinica lokalne samouprave na području Krapinsko-zagorske županije, a koja izvodi program javnih potreba u predškolskom odgoju za djecu s prebivalištem na području Općine Radoboj.

Općina Radoboj osigurava novčana sredstva u visini 50% ekonomske cijene redovitog programa predškolske ustanove, kojoj je osnivač fizička ili druga pravna osoba na području Krapinsko-zagorske županije, a koja izvodi program javnih potreba u predškolskom odgoju za djecu s prebivalištem na području Općine Radoboj, ukoliko je sa istom postignuta suglasnost o visini ekonomske cijene programa.

U svom očitovanju Općina Radoboj nadalje navodi da za djecu s prebivalištem na području Općine Radoboj koja polaze redoviti program dječjeg vrtića na području druge županije, Općina sufinancira do 50% ekonomske cijene redovitog programa tog dječjeg vrtića, ali maksimalno do iznosa 850,00 kn.

Općinsko vijeće Općine Radoboj na sjednici 12. veljače 2018. donijelo je Odluku o izmjenama i dopunama Odluke o mjerilima za financiranje javnih potreba u djelatnosti predškolskog odgoja (Službeni glasnik Krapinsko-zagorske županije broj 12/18) kojom je određeno da Općina Radoboj sufinancira ekonomsku cijenu redovitog programa predškolske ustanove, kojoj je osnivač druga jedinica lokalne samouprave ili fizička ili druga pravna osoba na području Krapinsko-zagorske županije odnosno dječjeg vrtića na području druge županije, pod uvjetom da u dječjem vrtiću na području Općine nema dovoljno kapaciteta za smještaj djece s područja Općine Radoboj.

Razlika u sufinanciranju odnosi se na dječje vrtiće na području druge županije (bez obzira na osnivača predškolske ustanove) s obzirom da se sufinancira do 50% ekonomske cijene redovitog programa istih, ali maksimalno do iznosa od 850,00 kn.

Povjerenstvo je od podnositelja prijave dopisom broj 711-I-197-P-345-18/19-0516 od 30. siječnja 2019. tražilo preciznije obrazloženje navoda kako je zbog otvaranja dječjeg vrtića u Općini Radoboj i subvencioniranja redovitog programa predškolskog odgoja u istom riječ o pogodovanju privatnim interesima.

Podnositelj je u svom obrazloženju od 30. siječnja 2019. naveo u bitnom isto kao i u prijavi, priloživši pritom Zaključak Jedinstvenog upravnog odjela Općine Radoboj KLASA:601-01/18-01/045, URBROJ: 2140/04-18-5 od 24. listopada 2018. kojim je podnositelj obaviješten o odredbi Odluke o izmjenama i dopunama Odluke o mjerilima za financiranje javnih potreba u djelatnosti predškolskog odgoja i otvaranju Dječjeg vrtića „Škrinjica“ na području Općine Radoboj. Podnositelj također navodi da u trenutku upisa djeteta u dječji vrtić 2017. godine na području Općine Radoboj nije bilo niti jednog dječjeg vrtića, slijedom čega su dijete upisali u privatni vrtić u Krapini, te im je Općina Radoboj odobrila sufinanciranje u iznosu od 850,00 kn. Nadalje, naveo je da je u rujnu 2018. dobio obavijest od Općine Radoboj da je otvoren novi dječji vrtić na području općine i da dijete moraju preseliti u taj vrtić, na što su se žalili, no da im žalba nije prihvaćena. Podnositelj se pita nije li on kao roditelj slobodan upisati svoje dijete u koji god dječji vrtić on želi, uzimajući u obzir da je novootvoreni vrtić privatni, pritom smatrajući kako općina uvjetuje preseljenje djeteta u novi vrtić, pogodujući na taj način privatnim interesima.

Povjerenstvo povodom zaprimljene prijave i iz prikupljenih podataka i dokumentacije nije steklo saznanja iz kojih bi proizlazilo da je u postupanju dužnosnika došlo do moguće povrede odredbi ZSSI-a te je donesena odluka kao što je navedeno u izreci ovog akta.

Odredbom članka 79. Zakona o lokalnoj i područnoj (regionalnoj) samoupravi („Narodne novine“ 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17) propisano je da nadzor zakonitosti općih akata koje u samoupravnom djelokrugu donose predstavnička tijela općina, gradova i županija obavljaju uredi državne uprave u županijama i nadležna središnja tijela državne uprave, svako u svojem djelokrugu, sukladno posebnom zakonu.

Predsjednik predstavničkog tijela dužan je dostaviti statut, poslovnik, proračun ili drugi opći akt (u daljnjem tekstu: opći akt) predstojniku ureda državne uprave u županiji (u daljnjem tekstu: predstojnik) zajedno sa izvatkom iz zapisnika koji se odnosi na postupak donošenja općeg akta propisan statutom i poslovnikom, u roku od 15 dana od dana donošenja općeg akta.

Slijedom navedenoga upućuje se podnositelj prijave da upit o zakonitosti predmetnog akta uputi Uredu državne uprave Krapinsko-zagorske županije.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Anđelko Topolovec, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana